
SMAD 2 és 3 aktiválódása gyulladásos bélbetegségben

Bevezetés: A gyulladásos bélbetegség (IBD) patomehanizmusában jól ismert a tumor nekrózis faktor-alfa (TNF-α) központi szerepe. Az IBD-ben alkalmazott konzervatív kezelési lehetőségek, illetve a TNF-α ellen alkalmazott biológiai terápia (infliximab) ellenére az IBD-ben szenvedő betegekben gyakran alakul ki fibrózis.
Célkitűzés: A TNF-α és a szöveti fibrózis patomehanizmusában központi szereppel bíró SMAD2/3 kapcsolatának vizsgálata IBD-s gyermekek kolon nyálkahártyájában, valamint HT-29 sejtvonalon.
Anyagok és módszerek: IBD-s gyermekek gyulladt, valamint nem gyulladt kolon (n=15), illetve egészséges gyermekek (n=10) kolonból származó biopsziás mintáit vizsgáltuk. A SMAD2/3, ERK1/2 és a JNK1/2 jelátvivő molekulák lokalizációjának meghatározása immunfluoreszcens festéssel történt. A biopsziás mintákban a SMAD2/3 foszforilációjának meghatározását Western blot analízissel végeztük. A következő lépésben HT-29 humán kolon epitél sejtvonalon áramlási citometria segítségével vizsgáltuk a TNF-α hatását a SMAD2/3 foszforilációjára.
Eredmények: Az immunfluoreszcens festés során a gyulladt nyálkahártya enterocitáiban erőteljes SMAD2/3 foszforiláció mutatkozott. A Western blot analízis során a SMAD-3 foszforilációja szignifikáns emelkedést mutatott a gyulladt nyálkahártyában, összehasonlítva a nem gyulladt régióval és az egészséges kontroll csoporttal. SMAD-2 foszforilációja nem mutatott eltérést a vizsgált csoportok között. Áramlási citometriás mérések során a TNF-α kezelt HT-29 sejtekben a foszforiláció szignifikánsan megemelkedett a kezeletlen sejtcsoporthoz képest.
Következtetés: Az IBD-ben szenvedő gyermekek mukózájában a TNF-α szerepet játszhat a SMAD-3 aktiváció szabályozásában. A SMAD2/3 jelátviteli rendszer, más szervekhez hasonlóan az intesztinális fibrózis patogenezisében is szerepet játszhat.



